Document ID: 32008L0058

KOMISSION DIREKTIIVI 2008/58/EY,
annettu 21 päivänä elokuuta 2008,
vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä annetun neuvoston direktiivin 67/548/ETY mukauttamisesta tekniikan kehitykseen kolmannenkymmenennen kerran
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetun neuvoston direktiivin 67/548/ETY (1) ja erityisesti sen 28 artiklan,
sekä katsoo seuraavaa:
(1)
Direktiivin 67/548/ETY liite I sisältää vaarallisten aineiden luettelon sekä kunkin aineen luokitusta ja merkintöjä koskevat vaatimukset. Kyseinen luettelo olisi ajantasaistettava, jotta se sisältäisi uudet ilmoitetut aineet ja useampia olemassa olevia aineita ja jotta tiettyjä nimikkeitä voitaisiin mukauttaa tekniikan kehitykseen. Lisäksi liitteestä olisi poistettava tiettyjä aineita koskevat nimikkeet. Bentseeniä sisältävien aineiden luokitusta ja merkintöjä olisi muutettava sen huomioon ottamiseksi, että bentseeni luokitellaan mutageeniksi, ja eräät nimikkeet olisi jaettava, koska vastikään lisätty tai tarkistettu fysikaalis-kemiallinen luokitus ei koske enää kaikkia kyseisiin nimikkeisiin kuuluvia aineita.
(2)
Tässä direktiivissä lueteltujen aineiden luokitusta ja merkintöjä olisi tarkasteltava uudelleen, jos saataville tulee uusia tieteellisiä tietoja. Koska teollisuuden toimittamat viimeaikaiset tiedot ovat alustavia ja osittaisia eikä niistä ole tehty vertaisarviointia, tässä yhteydessä olisi kiinnitettävä erityistä huomiota tämän direktiivin soveltamisalaan kuuluvia boraatteja koskevien epidemiologisten tutkimusten uusiin tuloksiin, Kiinassa käynnissä oleva tutkimus mukaan luettuna, sekä Kansainvälisessä syöväntutkimuskeskuksessa IARC:ssa nikkeliä sisältävien aineiden luokituksesta käytyjen keskustelujen tuloksiin tai kaikkiin asiaa koskeviin uusiin tieteellisiin tuloksiin taikka niiden tietojen tulkintaan, joita on käytetty laadittaessa nykyiset ehdotukset tämän direktiivin soveltamisalaan kuuluvista nikkeliyhdisteistä.
(3)
Liitteen I yleisjohdannossa olevia tiettyjä huomautuksia olisi muutettava tai yleisjohdantoon olisi lisättävä uusia huomautuksia, jotta selvennettäisiin tiettyjen aineiden valmistajille, jakelijoille ja maahantuojille asetettuja velvollisuuksia ja otettaisiin huomioon, että bentseeni on sen muiden vaikutusten lisäksi luokiteltu mutageeniksi ja että liitteessä I esitettyä fysikaalis-kemiallisiin ominaisuuksiin liittyvää luokitusta ja merkintöjä ei tarvitse soveltaa, kun testaus osoittaa, että markkinoille tietyssä muodossa saatetulla tuotteella on erilaiset fysikaalis-kemialliset ominaisuudet. Liitteen I yleisjohdannosta olisi poistettava huomautus 6, koska kyseisen huomautuksen säännökset eivät ole enää voimassa siitä päivästä alkaen, jona komission direktiivi 2001/60/EY (2) tulee voimaan. Sen vuoksi tietyistä liitteessä olevista nimikkeistä olisi poistettava viittaus huomautukseen 6. Liitteen I yleisjohdantoon olisi lisättävä uusi huomautus 7, jossa viitataan siihen, että nikkeliä sisältävät seokset on luokiteltava herkistäviksi niiden vapautumisnopeuden eikä nikkelipitoisuuden perusteella.
(4)
Tässä direktiivissä säädetyt toimenpiteet ovat vaarallisten aineiden ja valmisteiden kaupan teknisten esteiden poistamiseksi annettujen direktiivien mukauttamista tekniikan kehitykseen käsittelevän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan direktiivin 67/548/ETY liite I seuraavasti:
1)
Muutetaan yleisjohdanto seuraavasti:
a)
korvataan huomautus H liitteen 1A tekstillä;
b)
korvataan huomautus J liitteen 1B tekstillä;
c)
korvataan huomautus P liitteen 1C tekstillä;
d)
lisätään liitteen 1D teksti huomautukseksi T;
e)
poistetaan huomautus 6;
f)
lisätään liitteen 1E teksti huomautukseksi 7.
2)
Korvataan liitteessä 1F olevia nimikkeitä vastaavat nimikkeet kyseisen liitteen nimikkeillä.
3)
Lisätään tämän direktiivin liitteessä 1G olevat nimikkeet direktiivin 67/548/ETY liitteessä I olevien nimikkeiden järjestyksen mukaisesti.
4)
Poistetaan tämän direktiivin liitteessä 1H olevat nimikkeet.
2 artikla
1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä kesäkuuta 2009. Niiden on viipymättä toimitettava komissiolle kyseiset säädöstekstit sekä mainittujen säädösten ja tämän direktiivin säännösten välinen vastaavuustaulukko.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset komissiolle.
3 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
4 artikla
Tämä direktiivi on osoitettu kaikille jäsenvaltioille.
Tehty Brysselissä 21 päivänä elokuuta 2008.

Labels: 3
1
15
20